
TREČIOJI PAŽINTIS 


Poezija kartais vaikšto keistais ir painiais keliais, su- 
dėtingais laiko labirintais. Tokia yra lietuvių poezija, 
kuriai nuolat tekdavo ieškoti savo krašto žmogaus, 
įveikti svetimas žemes, valstybių sienas ir muitines, 
įvairiausias cenzūras ir persekiotojų paspęstus spąs- 
tus. O ir savam krašte dažnai tekdavo brautis pro ga- 
na sudėtingą ir klastingą kliūčių ruožą. Štai dar vis 
tęsiasi jos grįžimas iš archyvų, išsaugotų rankraščių, 
kitų kraštų. Pasivadinę „Klajūnu" grįžta galbūt pas- 
kutiniai Antano Jasmanto eiliuoti tekstai, kurių per- 
skaitymo šifrai jau yra Lietuvoje. 

Lietuvių poezijos piligrimystė yra jos išskirtinis 
prasmės ir reikšmės matmuo. Štai, pritaikant paties 
poeto žodžius, jo kūrybai teko būti „niekad ne namo- 
lei". Mūsų poetų eilėraščiai neretai keliaudavo kitu 
vardu ir pavarde, kartais bevardžiai, kaip partizanų 
ir tremtinių daina, kaip laisvės žadintojai ir užtarėjai, 
vilkintys paprastą valstiečio sermėgą. Negerais laikais 
tuo paprastu drabužiu vilkėdavo mokyčiausi ir rafi- 
nuočiausi kūrėjai, žmonių kalboje ieškodami atspir- 
ties. Štai ir A. Jasmantas, kuris išmanė filosofijos kal- 
bą, eilėraščiuose prabyla paprastais liaudies dainos ir 
gerai atpažįstamos mūsų poezijos žodžiais. 


Tačiau šiandien ši poezijos keliautojos misija jau 


lyg ir nejaučiama, gal ir užbaigta. Tas tarpas tarp poe- 
to ir jo knygos tapo laisvas, jis beveik nieko nereiškia, 
niekas į jį neįsiterpia, nebent tik leidybos kaštai. Dide- 
lę lietuvių literatūros istorijos dalį sudaro būtent tie 
tarpai, atstumai nuo kūrėjo iki savo krašto žmogaus. 

Dabar poezija tarsi pradeda reikšti vien save: kas ji 
yra ir kaip yra. Negaliu tiksliai pasakyti, kaip šian- 
dien skaitys šią A. Jasmanto poeziją tasai, kuris pirmą 
kartą ją paims į rankas jau kaip grynus literatūrinius 
tekstus. 

Tas pats eilėraštis dabar ir prieš 20-30 metų gali 
būti perskaitytas kaip du labai skirtingi kūriniai, nes 
skaitomi visai kituose laiko kontekstuose. Šitaip gal- 
voju apie A. Jasmanto kūrybą, jo „Gruodą", paslap- 
čia gautą iš rankų į rankas gal daugiau nei prieš tris- 
dešimt metų, ir tą patį „Gruodą", perskaitomą dabar 
jau visai kitoje Lietuvoje. Pats jo perskaitymas tada 
buvo sąmoksliškai paslaptingas ir stiprus, įsispaudė 
atmintyje kaip klasika kažkur tarp J. Baltrušaičio ir 
Putino ir taip išliko su buvusio laiko ženklu. 

Taip perskaityti eilėraščiai lieka gyvi, priauga prie 
lūpų, šakojasi, leidžia ūglius. Ta gyvybė yra svarbi po- 
eto kūrybos savastis, nes ji tampa ir kitų savastimi. 
Eilėraščiai, kaip gyvų organizmų ląstelės, turi savo- 
tišką genetinę atmintį, įsimena savo buvimo vietą, lai- 
ką ir įvairius poveikius, kur ir kada buvo rašyti, kie- 
no ir kaip skaityti, kaip jie pasiekė skaitančiuosius, 
kas ir kada tau įdavė juos į rankas. Taip reiškiasi per 
kraštus ir laikus vaikomos poezijos fenomenas, kai ji 
ima kalbėti už tuos, kurie tuo metu negali kalbėti, yra 

nutildyti. Ji yra balsas, o ne vien literatūrinis tekstas, 
kaip dabar tapo įprasta vadinti literatūros kūrinius. 
Skaitomas ne vien tekstas, bet užpildomi tie mano 
minėti tarpai, atsiradę tarp laikų ir erdvių, tarp poe- 
to ir jo žmonių, tarp kalbos ir tylėjimo, tarp laisvės ir 
priespaudos, tarp netikšos ir Dievo, o čia - tarp filo- 
sofo ir poeto. 

Šis trečiasis A. Jasmanto poezijos rinkinys „Kla- 
jūnas" pritraukia tai, kas buvo anksčiau paskelbta ir 
perskaityta. Pagaliau jis įrėmina poeto kūrybinį ke- 
lią: jo pradžią (pirmasis rinkinio eilėraštis „Pasaka“ 
pažymėtas 1942 m. data) ir pabaigą (paskutiniai eilė- 
raščiai simboliškais pavadinimais „Nekropolis" ir 
„Paklydėlis" čia skelbiami su 1985 m. data). Šie du 
tekstai, tiksliau, ankstyviausieji ir vėlyviausieji eilė- 
raščiai apgaubia kitus du rinkinius: „Gruodas" (1965) 
ir „Ir niekad ne namolei" (1980). 

Rašiusieji apie A. Jasmanto poeziją pasigesda- 
vo kūrybos pradžios, jos ištakų, kurios tikriausiai ir 
liks mįslingos kaip ir poeto pavardė: niekam nežino- 
mas autorius iš karto dar Vokietijoje DP stovyklų 
spaudoj pasirodė su tokia brandžia, poetikos požiū- 
riu rafinuota poezija! Prisipažinsiu, jog tąsyk skaity- 
damas „Gruodą" net neįtariau, kad čia yra tas pats 
autorius, kurio veikalai - „Didysis inkvizitorius" ir 
„Jobo drama" man jau buvo žinoma iš kažkur gautų 
sunkiai įskaitomų atspaudų. 

Autorystė vis dėlto yra svarbus dalykas, todėl ir 
ieškoma jos pradžios ir pabaigos. Panašiai tampa mįs- 
linga knyga, kurios pradžia ir pabaiga išplėšta. Mi- 

nėtas ankstyvasis eilėraštis „Pasaka" vargu ar gali būti 
kūrybos pradžia. Negirdėtas dalykas, kad su pirmai- 
siais eiliuotais bandymais būtų tvirtai įžengiama į li- 
teratūrą, iš karto atsiduriant jos viršūnėje, juo labiau, 
kad visa A. Jasmanto poezija, kaip dabar aiškėja iš šio 
rinkinio „Klajūnas", yra nuostabiai vientisa nuo pir- 
mo iki paskutinio eilėraščio. Ne aš vienas tai sakau. 
Rafinuota išraiška, žodžio žaismė, ritmo pajauta ne- 
atsiranda iš karto. Čia yra panašiai kaip groti. 

Todėl tikroji kūrybos pradžia, matyt, yra kažkur 
giliai paslėpta poeto biografijoje, jo filosofijoje, kuri 
pasižymėjo literatūrinėmis projekcijomis (F. Dos- 
tojevskis, R. M. Rilkė, A. Mickevičius). Tačiau ieško- 
ti tiesioginių poezijos ir filosofijos sąsajų būtų gana 
rizikinga. Apčiuopiamos tolimos krikščioniško egzis- 
tencializmo sąšaukos, dievoieškos tema gana skirtin- 
gose srityse: filosofinėse bei literatūrinėse įžvalgose 
(filosofija) ir etnizuoto lietuviškojo Dievo vaizdinyje 
(poezija). 

Iš čia ir randasi mįslinga, dviguba - Antano Ma- 
ceinos ir Antano Jasmanto - asmenybė: filosofas ir 
poetas atsiskiria. Poetas tarsi sako, kad jo eilėraščius 
reikia skaityti kaip parašytus kito asmens - A. Jasman- 
to, kad jie turėtų būti interpretuojami lietuvių poe- 
zijos, jos tradicijų kontekste. Čia tinka pacituoti tai, 
ką T. Venclova yra parašęs apie rinkinius „Gruodas" 
ir „Ir niekad ne namolei": „Maceina-Jasmantas neper- 
žengia linijos, anapus kurios filosofija virsta prastu 
menu, o poezija - prastu metafizinių ar etinių teigi- 
nių perpasakojimu. Jis aiškiai junta ne tik tų dviejų 

sričių giminystę, bet ir jų priešybę. O tai rodo, jog abie- 
jose srityse jis yra saviškis". 

Retai atsitinka, kad dvi greta viena kitos plėtotos 
kūrybos sritys įgytų skirtingus, tačiau lygiaverčius ko- 
kybės ženklus, kaip yra šiuo atveju. Neretai mėgina 
kurti ir mokslo, racionalaus mąstymo žmonės, bet tai 
dažniausiai tebūna savotiškas atokvėpio užsiėmimas, 
proto ir emocijų žaismė ar mankšta. Poeto įžengimą į 
lietuvių literatūrą būtų galima apibendrinti šiais Puti- 
no žodžiais, pasakytais 1965 m. perskaičius „Gruodą": 
„Antano Jasmanto „Gruodas" vertas užimti lietuvių 
literatūroje vietą tarp įspūdingiausių, turiningiausių 
mūsų poezijos rinkinių. Klasikinė forma čia siejasi su 
modernaus žmogaus išgyvenimais bei įvaizdžiais". 

Dabar prieš mūsų akis atverstas trečiasis poeto rin- 
kinys „Klajūnas". Ar jis ką nors nauja mums pasako? 
Ir taip, ir - ne. Šis rinkinys, kaip jau sakiau, šiek tiek į 
abi puses praplės A. Jasmanto kūrybos lauką, temų 
ratą, tačiau šių eilėraščių perskaitymo raktas vis dėl- 
to yra kituose dviejuose minimuose rinkiniuose. Tu- 
rint mintyse „Klajūną", galima jam pritaikyti tai, ką 
„Lietuvių egzodo literatūroje" jau yra rašęs Kazys 
Bradūnas, o būtent, kad poetas „sukuria jaudinančiai 
virpančią eilėraščio nuotaiką, gilias atsidūsėjimo pau- 
zes, pokalbio kreipinius, eilučių ilgėjimus bei jų nu- 
laužimus, baigminius akcentus". 

Tai sakytina net ir apie pirmąjį, anksčiausia data 
pažymėtą eilėraštį „Pasaka", jo garsinę, nemenkų ei- 
liavimo įgūdžių reikalaujančią instrumentuotę, gerai 
„girdimus" vidinius ritmus: 

Man sakė: 

Viršūnėje vėjo šiurenamos smilgos, 
Kaip aukso plaštakė, 

Kaitros ir žiedų pasiilgus, 

Nuo seno 

Siūbuojanti laimė gyveno. 


Čia galima būtų cituoti kitą tais pačiais metais pa- 
rašytą nuostabiai lengvos instrumentuotės eilėraštį 
„Valsas", kurio ritmika puikiai imituoja šokio taktą. 
Taigi galbūt žaidimas, bet poezijoje jis neretai tampa 
jos emocinio poveikio savastimi. 

Dėl panašių poetikos savybių, instrumentuotės 
A. Jasmanto eilėraščius galima priskirti praėjusio am- 
žiaus pirmos pusės klasiškai išgryninto, dabar jau 
chrestomatinio eilėraščio tipui, deja, dėl laiko trukdžių 
šiek tiek pavėlavusiam, tačiau grįžusiam ir prisigre- 
tinusiam prie tokių lietuviško eiliavimo šedevrų, kaip 
Putino „Rūpintojėlis" ir „Margi sakalai", J. Baltrušai- 
čio „Ramunėlė", B. Sruogos „Supasi supasi", J. Aisčio 
„Peizažas". Į tokių eilėraščių antologiją būtų galima 
įdėti ir kelis A. Jasmanto eilėraščius. Net manyčiau, 
kad poetas savaip užbaigia šią instrumentuoto, foniš- 
kai išlavinto eilėraščio istoriją, lyg ir išsemia savų po- 
etų klasikinių kalbos išraiškų galimybes. Praėjusio am- 
žiaus pabaigoj tokio eilėraščio jau nėra, pradėjus lau- 
žyti kalbos stuburą, ieškoti labiau amžiaus sumaištį 
atitinkančių išraiškos būdų. 

Dar noriu pacituoti trumpą eilėraštį „Paklydėlis". 
Jis rašytas jau poeto gyvenimo galulaikyje - 1985 me- 

tais. Jis patvirtina mintį apie tai, kad A. Jasmanto kū- 
ryba yra labai vientisa. Tiek šiame, tiek kituose eilė- 
raščiuose tarsi susitinka kelio pradžia ir pabaiga, su- 
sišaukia žodžiai, viena kitą papildančios temos, into- 
nacijos, instrumentuotė. 


Langinės šiąnakt taip neramios! 
Lyg dykumų benamiuos, 
Išdegintuose plotuos 
Paklydėlis namų ieškotųs. 


Paklysti - mūs dalia. Ieškoti? 

Tai troškulys be šalto lašo. 

Ant smėlio vėjas rašo, rašo 

Ir, vėl užpustęs, pradeda raudoti. 


Šis eilėraštis labai skaidrus, rodos, lengvas, bet kar- 
tu ir tragiškas, jo prasmės našta labai sunki. Tose aš- 
tuoniose eilutėse sutelkta išeivio, benamio, išklydėlio 
į laiko dykumas drama, būdinga mums, istorijoje ieš- 
kojusiems namų, užuovėjos. Ant smėlio rašantis ir rau- 
dantis vėjas gražiai susišaukia su žinomu Šventraščio 
motyvu, o lietuvių etninėje kultūroje su raudančiu 
Dievu - mediniu pakelių rūpintojėliu. Čia ir kitur 
A. Jasmanto klajūno, išklydėlio, paklydėlio kely daž- 
nai pasigirsta sakralinės ištarmės, kaip jos skambė- 
davo medinėse Lietuvos kaimo bažnyčiose, lyg šalia 
visada būtų Nematomasis. 

Taigi poetas iki pabaigos išlaikė klasikinio eilėraš- 
čio tempą, jo grynumą, dar vis rašė taip, kaip Lietu- 

voje jau niekas neberašė. Tokia poeto ištikimybė yra 
savaip gražus dalykas, tarsi atsiduri kažkokiame gra- 
žiame praėjusio amžiaus sode su eilėraščių knyga ran- 
koje, kada dar lėtai ir mąsliai buvo skaitoma poezija, 
išrašoma laiškuose ir mokykliniuose sąsiuviniuose. Šis 
ir kiti du A. Jasmanto poezijos rinkiniai dar priklauso 
lietuvių poezijos jaunystei, nes dvidešimto amžiaus 
pradžia ir jos vidurys Lietuvoje dar buvo jaunas. 

Dabar toks pastovumas ir poetinė ištikimybė di- 
džiai peikiama, nuolat reikalaujama atsinaujinimo, 
pripratus keisti daiktus, gyvenamąją vietą, o poezijoj 
praradus savotišką emocinį ir intelektualinį drovumą. 

Rinkinys „Klajūnas" yra trečioji pažintis su poetu 
A. Jasmantu. Ši knyga patvirtina kitų dviejų tikrumą 
ir prasmingumą. 


Mareelijus Martinaitis 
2001 06 18 


„Dienų dienom siuvu tą pačią siūlę 
suplyšusios, sutręšusios minties: 

kaip drėgnas lapas patvoryj ji dūli 
ir čeža žingsniais krūpsinčio vagies..." 


Antanas  Jasmantas 


PASAKA 


Man sakė: 

Viršūnėje vėjo šiurenamos smilgos, 
Kaip aukso plaštakė, 

Kaitros ir žiedų pasiilgus, 

Nuo seno 


Siūbuojanti laimė gyveno. 


Žadėjo 

Vidudienio meile man ją pavilioti 
Ir skubančio vėjo 

Prašyt dovanų dovanoti, 

Kad rūstų 


Likimą pro šalį nupūstų. 


Ir kartais 


Jau rodos, kad ji varpeliu lyg sužvanga, 
Lyg beldžias ties vartais, 

Sausa šakele lyg trakši prie lango... 

Iš lėto 


Pakilęs jau lauki jos šypsnio saulėto. 


Ar monai? 


Ar burtai? Rytuose padangė pražysta 
Lyg tulpė raudonai. 


Ir vienišas paukštis pabudęs pragysta 
Ir vėjas 


Šiurena sode, pažadų netesėjęs. 


O sakė, 


Kad saulėje snaudžiančios smilgos 
Viršūnėj, kaip aukso plaštakė 
Kaitros ir žiedų pasiilgus 

Nuo seno 


Siūbuojanti laimė gyveno. 


1942 01 03 

VALSAS 


Klydę paklydę - 
Dylančių metų kely pasiklydę, 


Braidžiojam, klumpam, klausom ...gal šaukia... 


Skaudantį žvilgį aukštyn pakėlę, 
Gūsčiojam, dunksom ilgu šešėliu 
Kaimo palaukėj. 


Vijomės vijom - 

Skambančio džiaugsmo nepasivijom 
Ir nežinojom: krinta ar kelias, 

Dindi ar nyksta, grįžta namolei 
Trumpas jo juokas spindinčiam toly 
Rogių varpeliais. 


Likom palikom - 

Merdinčią būtį mudu palikom, 
Tarsi pašautą laukinę antį 
Spurdančią pelkėj tarp aštrių meldų, 
Tarsi pagraužtą akmens skeveldrą 
Jūros pakrantėj. 


Miršom pamiršom - 
Sprogstančią žemę mudu pamiršom: 
Saulės juk niekas mums nežadėjo... 

Sutemos siaubia svyrančią pirkią, 
Buvusios dienos kalčių primirkę 
Skrenda paveju. 


Klydę paklydę - 

Dylančių metų kely paklydę, 
Gūsčiojam, klausom: nieks nebešaukia... 
Geęstantį žvilgį aukštyn pakėlę, 
Dunksome, temdom ilgu šešėliu 
Kaimo palaukę. 


1942 03 25 

UPĖS SONETAS 


Kaip rūko pasaką prie tavo kojų 
Ant juodbruvių tavųjų vandenų 
Aš melsvą naktį išvynioju 

Ir melsvą sapną gyvenu. 


Iš tolio, ilgo tolio aš grįžau šiandieną 
Įkvepiančius vėsa tavus krantus. 

Pabūkime! Pabūkime vėl vienu du, 

Kol pirmas paukštis žemėje prabus. 


Rytoj iš gaudžiančiųjų šilo plotų 
Atplauks aušra ant žibančios bangos 
Ir susirūpinus, ir veidu išvagotu 
Prie mano lango ji sustos 


Ir šauks varpais: tave šilta srove tekėti, 


Mane - keliaut ir savo skausmą vėl lydėti. 


1942 04 21 

PAUKŠČIŲ SONETAS 


Per tylią erdvę paukščiai skrieja, 
Kaip lapai nuo obels, laisvi ir sunkūs. 
O mes, į Tavo namą atsišlieję, 

Vis klausomės, kaip prisisunkus 


Aistros ir ilgesio širdis suspurda; 

Ir žiūrime, ties Tavo kojomis sustoję, 

Kaip skrieja jie padangėmis į mielą skurdą, 
Į laukiantį, kaip mylima, žūties pavojų. 


Paleisk ir mus! Tavy mes taip neramūs! 
Tiek rūpestingos meilės prisikentę. 
Su aidesiu, su giesmėmis, su gaudeamus 


Gražu mums bus išeiti nuo Tavęs. 


Mus kviečiasi Ruduo. Jis tuoj jau švęs 
Tą paskutinio savo vaisiaus šventę. 


1942 09 30 

SOBORO SONETAS 


Sidabro mėlynu šešėliu 

tamsoj ištirpo soboro viršūnė. 

Naktis kaip kirmėlė, slidi ir ilgakūnė, 
iš savo guolio pasikėlė 


ir miestą dundantį aprangė 

lyg šilto Nemuno užsnūdus juosta. 
Sunkiam sapne iš lėto juosta 
išblyškus vasaros padangė. 


O aš kaip juodas bokšto kryžius, 
juoda naktim pasviręs ir palūžęs, 
iš seno vieškelio vėlai sugrįžęs 
deduosi daiktus į kelionę naują 
ir kaip paklydęs varpo dūžis 


iš nežinios į nežinią keliauju. 


1942-1943 (?) 


NUO MAINO PUČIA VĖJAS 


Nuo Maino pučia vėjas 
Paklydęs ir šiurpus. 

Ne gaudesį mūs tolimų šilojų 
Jisai atpūs, 

Tiktai lapus, 

Rudens lapus prie mūsų kojų 
Kaip mus, 


Kaip mus prie svetimų uolų. 


Gatvelėse tylu. 


Rodyklės bokštuose draugėn suslinko. 
Juodose giriose aplinkui 

Susnūdo jau kalnai. 

Tiktai nuo Maino pučia vėjas 
Paklydęs ir šiurpus. 

Ir mūs atodūsių jis ten, tenai - 

Jau nenupūs. 

Würzburg, 1945 01 04 

RUDENIOP 


Nuėjo vasara kalneliais Maino, 

Sargai jau vynuogynų vartelius užsklęs. 
Ir mes, 

Ir mes nueisime kalneliais Maino 


Pro juos visus ten, per Šventųjų Tiltą, 
Bežiūrinčius į Maino ūžiančias sroves, 
Nueisime ir mes, 

Ir mes nueisim per Šventųjų Tiltą. 


O gal pasją, ties jos gal vainiku žvaigždėtu, 
Ten viduryj, pavargęs žingsnis pasilsėtų... 
Ak ... eina vasara kalneliais Maino... 


Sargai jau vynuogynų vartelius užsklęs... 
Ir mes, 


Ir mes nueisime kalneliais Maino... 


Würzburg, 1945 01 06 

BĖGIMAS | EIGIPTĄ 


Žydrumoj žydėjo aukso bokštai, 
ūždamos pakalnėn upės ėjo, 
lankstės šėtros tarsi vėjo 
supami klevai, 

kai nuo mūs iškeliavai 

ten toli toli už Galilėjos. 


Nubyrėjo 

paskutinė lauko tulpė. 

Ir pašiurpę 

grįžo bandos su varpeliais 

į namus. 

Skaudžios liūtys tuoj nuūščios 
arimus. 

O didysis Tavo kelias, 

toksai tuščias, toksai tuščias 
priešais mus... 


Würzburg, 1945 01 20 

LAIDOTUVĖS 


Kažkas ten priekyj groja - 

tur būt tai vėjas tarp rugių stiebelių; 
ir kažkieno pavargus koja 

mūs dulkes miegančias kilnoja 

nuo ilgo kelio. 


Kažkur lyg karstas juda 
po susirangiusią skara 

į taktą trūkstantį, nerangų. 
O gal tai juodas debesys 

į nudažytą vakaro žara 
įsmigo dangų? 


Visi mes paskui slenkam, 
ir žvalgomės aplink sustirusia akim... 
Šiame kelyj visi mes išsitenkam 
su ta didžiąja Nebūtim. 


1945 (?) 


MAGDALENA PO KRYŽIUMI 


Girdėjau, 

kaip „Dieve, mano Dieve" Tu šauki, 
skausme pavargęs Atpirkėjau! 

Ant žemės leidžiasi tamsa tokia klaiki, 
ir Dievas taip toli: ir Tau ir mums 

kad tos stiklinės Jo tylos 

net Tavo balsas nesudrums. 


Kadaise 

stovėjome ir mes tenai po Tavo kryžium 

ir apraudojom baisią 

ir skurdžią Tavo dalią. 

Paskui, sau plaukus veidrodėliuos pasitaisę 
ir dulkes nuo sandalų nusivalę, 

namo sugrįžom. 


Dabar Tu 

vėl vienas, kaip ir aš viena, 

ir lauki, kad Jisai Tave užtartų, 

ir „Dieve, mano Dieve" taip didžiai šauki. 

Ak tuoj, jau tuoj Jo lūpos saulę mūs 
užpūs 

ir pasibaigs diena 

ir Tau ir mums. 

Tik tos stiklinės Jo tylos 

net Tavo balsas nesudrums. 


1945 (?) 

IŠSIPILDĖ 


Kaip kekė vynuogių brandi 
išsirpus ant pietinių šlaitų 
nusviro Tau galva skaudi 

ir palikai Tu 

lyg rudeninis uogienojas 

prie mūsų kelio. 

O lūpos kaip sparnai paukštelio 
beplunksnio dar kilnojas 

ir stvarsto paskutinį lašą vėjo. 


Ir mus ji šildė ir mus ji glamonėjo 
ta saulė Tavo. Ir mes prisirpę 

ir mūs gyvybę tirpią 

jau sugeria bedugnė nebūtis. 

O galjinai pratįs 

ir atsistos 

kaip vėjo gaudesys 

pratysta už nakties ribos? 

Bet šiandien, ak jau išsipildė. 


O Užgimimo pranašyste, 
Tavęs Jis neišdildė 

su savo švyste- 

lėjusiu apsiaustu ten ant kalno. 

Ir kraujas sunkiasi iš delno 

ir palapinių jau 

čia nestatysime nei mums, nei Tau. 
Jau kekė vynuogių įkaito 

ir nuo pietinio šlaito 

į tėviškę, į našų žvyrą 

pavargus svyra. 

Jau išsipildė... 


1945 (?) 

O CARAMEL 


O Caramel, trumputis girių garse, 
paklydęs meilės kuždesy, argi ištarsi 
tu mano nerimą? Ar išvyniosi 

tu jį, kaip pumpurą kad išvynioja 
pavasaris? - Prie mano kojų 

ant skardžio statmenos ji 

palinkusi, tyli... O vėjas drumsčia 
senus lapus. Ateis lietus. Ne mums čia 
išskleisti mirtį tarsi 

mažutę palapinę, 

o Caramel, trumputis garse! 


Niirtingen, 1945 04 10 

RUTHA 


(Iš R. M. RILKĖS) 


O mano siela priešais Tavo veidą 

Kaip moteris, kaip Rutha, kaip tarnaitė. 
Ji dieną, susilenkus ir sukaitus, 

Tavų laukų kilnoja pėdus. 

O vakarop, kai saulė jau nusėdus, 

Ji skuba tekina prie upės 

Ir vandenyse nusiplovus, 

Apsivelka drabužį kuo gražiausią, 
Ateina pas Tave ir susisupus 

Kojūgalyj prie Tavo lovos 

Pasiklysta. 

Ojei vidurnaktį Tu ją paklausi, 

Kas ji, 

Ji nusigandus atsakys Tau: 

Tai aš, Rutha, tarnaitė! 

Išskleisk sparnus viršum savos tarnaitės... 


Brebersdorf, 1945 04 19 


NEBŪTIES DAINOS 


(VARIACIJOS) 


1. 

Šėriau, šėriau sau žirgelį, 
Kad jis gražus būtų; 
Josiu, josiu pas mergelę, 
Kad ji mano būtų. 

* 


Kai aš jojau per laukelį, 
Laukelis dundėjo, 
Galvelės linų kuždėjos 
Kalnelyj su vėju. 


Čiulba kregždė ant svirnelio 
Taip liūdnai, taip liūdnai; 
Prie tuščių vartelių stovi - 
Ne jinai, ne jinai. 

* 


Skrido paukštė, atplasnojo 
Iš juodų Vakarų, 

Nulydėjo ji mergelę 

Už laukų, už trijų. 

Tyliai skundžias ir vaitoja 
Kažkur tolyj giria, - 

Tai turbūt močiutė rauda 
Darželyj vakare. 

* 


Šėriau, šėriau sau žirgelį, 
Kad jis gražus būtų, 
Kad, kai josiu per laukelį, 
Man liūdna nebūtų... 


1945 04 27 


2; 

Kai aš turėjau kaime mergelę, 
Ėjau lankyti kas vakarėlis. 

Oi lylia lylia, oi lylia lialia - 
Ėjau lankyti kas vakarėlis. 


Ar ūžė vėtros, ar siaudė vėjai, 
Ar tarp kalnelių pusnys stūgavo. 
Oi lylia lylia, oi lylia lialia - 

Ar tarp kalnelių pusnys stūgavo. 


Svirno durelės kietai užšautos - 
Tariau: nebudink šią naktį tu jos. 
Oi lylia lylia, oi lylia lialia - 


Tariau: nebudink šią naktį tu jos. 
* 


Linus kalnelyj dieną ji rovė... 
Ir pražiūrėjo melsvas akeles. 
Oi lylia lylia, oi lylia lialia - 


| 

* 


Miegok mergele! Aš palūkėsiu, 
Aš parymosiu ant prieklėtėlio. 
Oi lylia lylia, oi lylia lialia - 

Aš parymosiu ant prieklėtėlio. 


Kaip rymo gluosnis ir klausos nendrių 
Prie ežerėlio ten galulaukėj. 
Oi lylia lylia, oi lylia lialia - 


Prie ežerėlio ten galulaukėj. 
* 


Kai aš turėjau, kai aš turėjau, 
Kaime mergelę kai aš turėjau. 
Oi lylia lylia, oi lylia lialia - 
Kaime mergelę kai aš turėjau... 


1945 04 28 


PILNATIS 


Kažkas šiąnakt pabudino mane 
Netyčia. 

Ne šauksmas, ne! 

Po mano grįčia 

Nuo vakar vakaro tyla vis spengia. 
Tai jis, kraštelį užlaidos pradengęs, 
Vogčia pasižiūrėjo. 

Ir šypsena gudri jo 

Iš lėto apsiniaukė. 


Tamsoj, tariau jam, 

Tamsoj abu keliaujam, 

Abu mes pamiršti ir tylūs. 

O vienuma, ta paukštė rudeninė, 
Nuo tolimų laukų pakilus, 

Vėl leidžiasi pasilsėti 

Prie mūsų kojų. 


Šią naktį pas mane jinai rymojo. 
Ir jos pečiai neglamonėti 
Tavuose spinduliuos drebėjo 
Kaip mezginėliuos. 

Paskui, nedrąsiai pasikėlus, 

Ji su tavim išėjo. 

Ir vėl tamsoj keliauju, 

Ir vis tyliau, ir vis tyliau jų 

Sudyla žingsniai tylumoje 

Lyg aksominiame dugne. 

Žiogai už lango nebegroja. 

Ir šauksmo nebėra po mano grįčia. 
Kažkas šiąnakt pabudino mane. 
Netyčia... 


Brebersdorf, 1945 04 30 


ANT SUOLELIO 


Laukuose vėjas ūžia 
Plačiai, plačiai. 

Ir ristele kviečiai 
Pakalnėn bėga susigūžę. 


Ak neturiu aš lauknešelio 

Ir šviežia duona kvepiančių namų. 
Po klevo dideliu šešėliu 
Saulėleidyj taip neramu. 

Čia niekas keleliu nebepareina 

Ir dainą... 

Vėjas nuneša į šalį. 


Pro diemedžių darželį 
Mėnulis patekės auksinis 

Ir, užgesinęs 

Raudonas žvakeles tarp lapų, 
Sidabro pūkine upes užklos. 
Einu ir aš. Blakstienos jau sušlapo... 
Tur būt tai nuo rasos. 


Brebersdorf, 1945 05 01 

PRIEBLANDOJ 


Tu taip tyliai, lyg pirmą kart keliautų 
Bailus mėnulio piautuvėlis 

Tarp begalinių skliautų - 

Ak daug tyliau, ak daug tyliau Tu 
Per krištolinę prieblandą eini. 

O balzgani, 

Prigęsę mūs langai neatsidaro, 

Ir užlaidos nesikilnoja. 

Prie vartų seno dvaro 

Skalikai miega, kaip miegoję. 


Bet mano kambaryj sujunda 
Kažkas giliai giliai įsiskaudėjęs. 
Turbūt tai skundą, 
Neišklausytą neša vėjas. 

Ties mano langu jis sustoja 

Ir tarp mus lydinčių vielų 
Truputi suvaitoja 

Ir vėl nubėga greitai greitai. 
Paskui - aplink tylu. 


Tik šlaitai 

Prigęsę, balzgani, 

Pasvirę, tarsi gluosniai, klausos, 
Kaip Tu, tarp mūs visų tyliausias, 
Per krištolinę prieblandą eini. 


1945 05 05 


46 


GIEDRA 


Tai kas, kad žemė apsiverkus, 

Kad šiandien ūkaną jos kloniai pučia 
Atėjo ji, ir pakalnučių 

Pluoštelį man įmerkus, 

Auksiniais žiburėliais pažiūrėjo 
Tik paslapčia. 

Ir debesys jau praretėjo, 

Ir kertėje sulinkusių šešėlių nebėra. 
Už lango lietūs tuoj nurims. 

Aš vėl vadinsiu vienumą gera 
Manąja seserim. 


Brebersdorf, 1945 05 05 


ŽVĖRIES DAINA 


O kūne mano, vienišasis 

atklydėli žvėrie! 

Tu neklausyk tų šlamesių, kurie 
atskrenda kartais 

iš ūžaujančios giriomis tavos tėvynės; 

ir nestovėk ties sunkiai uždarytais vartais 
toks balzganas, toks nusiminęs! 


O, ilgesys, tas smuikininkas iš alėjų, 

lyg plieno stygą įtempė tave 

ir gros. Kas gros tavim? Kas augančia srove 
užlies tave, kaip upė kad užlieja 

putota vandenų daina 

išsirpusias Joninių pievas? 

Ak tavo girių Viešpatė sena, 

Sena kaip mūsų Dievas. 

MIRTIS ANT KRYŽIAUS 


Ir Jis, ir Jis 

man užtrenkė duris 

ir žemė susiūbavo, 

o nuojavo, 

nuo mūs palinkusio, maldingo javo 
kaip smilkalas pradėjo kilti 

į dangų žiedadulkių debesys: 

jis tuoj, jau tuoj mūs saulę užgesys 
lyg didelę žariją smilkintuvo. 


Nuo karščio uolos ima skilti... 
O gal tai kaista smilkiniai? 

Ir kas seniai, 

seniai jau buvo 

suvytę kaip išminto lino gijos 
atgijo 

ir iš skylių, 

iš tų užmūrytų skylių 

lyg kilimu tyliu - 

tai mano, o tai mano jie keliu 
visi bažnyčion grįžta 

ir uždanga, susidėvėjus, plyšta. 


Dangus kiek prablaivėjo. 

Tarp pirštų šiltas kraujas srovi. 
Į Jo ... į tavo, vėjau, 

tu ištikimas mano palydove, 

ir tu kaip aš, tremtini, 

rankas aš savo atdūsį sudėjau - 
tą paskutinį... 


1945 (?) 

RUDUO 


(R. M. RILKĖS MOTYVU) 


Ir krinta lapai krinta... Ir atrodo, 
kad iš dangaus pageltusių jie krinta sodų 
viskam, viskam ranka numoję. 


O naktimis ir mūsų žemė krinta, 
tarp žvaigždžių krinta vienumoje. 


Visi mes krintame. Ir mūsų rankos krinta. 
Ir Vienas tik yra, Kurs šį kritimą 
švelniai, švelniai ant savo delno ima. 


BIOGRAFIJA 


Esu kaimietis iš Klebiškio, 
Nuo kryžkelės penkių kelių. 
Aušra rytuose dar netryško, 
Aušra mažu ištryško žmogeliu. 


Žiemos naktis, ta žibaskliautė, 
Už lango poškino tvoras, 

Ojis, pamėlęs, lyg ir jautė, 

Kad šilimos čia niekur jau neras. 


Tik įsčia motinos jaunutė, 

Širdies kaip šilko kuždesys 

Jį pašaukė čia kiek pabūti, 

Kol kitas Šauksmas jį parsiprašys. 


Ant priebučio jis drožinėjo 

Iš seno topolio žievės 
Arkliuką, važį ir vežėją, 
Kuris laidon saulutę pavėžės. 


Čia vakarais kvepėjo mėtos, 

Lelijos glaudė snapelius. 

O mėnuo didelis, gruoblėtas 
Bijojo, kad už jovarų užklius. 

Rytais tarp pievų ašarotų, 
Pursleliais aukso nusėtų, 
Ragelis grojo, kad išgrotų 
Atodūsius pavasario naktų. 


Ir virto vagos tarsi metai, 
Laukų paklydę platumoj. 

Ir tilo krūmai - taip iš reto, 
Lyg būtų išlydėję mus namo. 


Esu ateivis iš arimų, 
Sulinkęs nuo sėjos naštų. 
Dabar, kai sodai jau nurimo, 
Nurimt ir aš į arimus grįžtu. 

DŪDELĖ 


Kai, vyšniom žydint, vakarais 
Pragysta sodai, saulėj snaudę, 
Tu savo vienumoj kurčioj dairais 
Ir ulbini dūdelę ilgaraudę. 


Paulbink ją! Tepatrilens 

Ji tau lyg paukštis jovaro viršūnėj, 
Toks vienas kaip ir tu; nuo pat mažens 
Naktų naktis jis be namų pratūni. 


O kas namie? Ar tie rasos 

Lašeliai žiedo vidurėlyj? 

Ak, saulė dar tebeliepsnos, 

Ojie žiupsneliais rūko vėl jau pasikėlė. 


Pritilo sodai. Tilk ir tu, 
Dūdele, liūdesį dainavus! 
Tarp pievų, auksu nužertų, 
Tesikužda upeliai sravūs. 


PIEŠINĖLIAI 


1. RUDUO 


Kas pridegiojo girioj žvakučių, 
Prikabinėjo pievoj šilkų? 

Kam piemenėlis dūdelę pučia 
Ant sidabrinių kaimo laukų? 


Ruduo ateina. Traškiais takeliais 
Traukiasi stirnos į tankynes. 
Dunda kaip karstas kelias pašalęs, 
Kai išvežiojam kraičio skrynias. 

2. VIDUDIENIS 


Svyri svėrės ilgaplaukės. 
Svyri miežiai pasigėrę. 
Debesėlis liovės plaukęs - 
Sniego lopeliu padangėj žėri. 


Tingios bitės tingiai siaudžia 
Pievų žvilgančių žieduose. 
Karklų kasos susiglaudžia, 
Kai sukaitusi mergaitė 
Liemenėlę savo maudžią 
Prie upelio atsijuosia. 

3. SAULĖLEIDIS 


Toks didelis ir liūdnas prasidėjo 
Saulėleidis arimuose rugsėjo. 
Vagelės rausta. Dega paukščiai. 
Liepsnoja dangūs šimtaaukščiai. 
Žarų žarom medeliai srovi. 

O kaimenių varpeliai sidabriniai 
Nedrąsūs dindi, lyg šventovėj 
Dindėtų maldai vakarinei. 

ŽIEDAS 


Ak, ūžauki, vėjau, 

Kaip ašen tremtini! 
Nespėjau, 

Kaip tujen sušilti nespėjau 
Stoty paskutinėj. 


Tos rudenio šakos 

Pragydo kaip stygos, 

Lyg plakus, 

Vėl meile lyg būtų suplakus 
Širdis jau užmigus. 


Ak, ūžauki, vėjau, 

Naktų pamestini! 

Nudėjau, 

Kažkur ašen žiedą nudėjau - 
Aną priesaikinį. 

VALSAS 


(Iš P. ČAIKOVSKIO BALETO „SPRAGTUKAS") 


Bemiegę naktį taip gūdu, 
Gūdu šešelių kuždesyj, 
Tarytum Tu čia nebesi, 

Tarp uždangų nakties juodų. 


O buvom, o buvom lyg mažos vyšnaitės, 
Pavasario rytą aptekę žiedais. 

Ir sodų takeliai šypsodamies raitės, 

Ir bėgai lenktynių su mumis sukaitęs, - 
Kodėl tad dabar Tu nuo mūsų slapstais? 


Audringą naktį taip baugu, 
Kad mus pralenkęs pražuvai. 
Sudriskę grįžta mūs laivai, 
Tavęs neradę tarp bangų. 


Prikursim, prikursim ant kranto lauželių 
Ir ūbausim nakčiai ir supsim varpus, 
Kad jeigu Tu būtum nuklydęs nuo kelio, 
Ar būtų apvirtusi Tavo valtelė, - 

Gal vėjas Tave į mūs šauksmą atpūs. 

Bemiegę naktį taip gūdu, 
Gūdu šešėlių kuždesyj, 
Tarytum Tu čia vėl esi 


Tarp uždangų nakties juodų. 

MIRTIES AUŠROS 


l 

Suodino dangaus aušroje 
Miestas busdamas mauroja 
Tarsi didelis žvėris. 
Rūkuose tuščios krantinės 
Kaukši kekšės paskutinės 
Geležinėm kulnimis. 


Tarsi žviglios barų damos 
Spygauja laivai neramūs, 

Kad nuo virvių pasileis. 

Pro stulpų, vielų, signalų girią 
Traukiniai žalčiais išnirę 
Dunda tiltais iškiliais. 


Nuo garų ir dūmų šlapias 
Išsigandęs paukštis slepias 
Užu iškabos senos 

Ir pašiurpęs laukia, kol alėja 
Kimūs pieno pardavėjai 
Kimią dainą nudainuos. 


Kaukši kekšės. Tramai žviegia. 
Šmėsčioja veidai paliegę 


64 


Be vardų, vis be vardų. 
Blykšta lempos išrikiuotos. 
Dulkes taško skubios šluotos 
Nuo nežinomų pėdų. 


Ima fabrikai kvatotis. 
Verias vartai tarsi žiotys: 
Jos visus mus tuoj praris. 
Suodino dangaus aušroje 
Miestas bunda ir mauroja 
Tarsi alkstantis žvėris. 


II 

Atsibuski! Kelias žaros. 
Žemė šypsenos pilna. 
Tavo lūpos prasidaro. 

Ne, ne lūpos! Kelias žaros. 
Žaros - tavo šypsena. 


Pakraščiais šešėliai tūno 

Su manim, vis su manim. 
Grakštūs vingiai tavo kūno. 
Ne, ne vingiai! Tai calūno 
Raukšlės karsto ašmenim. 


Atsibuski! Tuoj už balų 
Klykus paukščiai uždainuos. 
Tavo rankos taip išbalo. 

Ne, ne rankos! Tai už balų 
Blykšta žaros vandenuos. 


Ar pabusi? Blykšta žaros. 
Skleidžias ūkana vėsi. 
Blyškios lūpos prasidaro. 
Ne, ne lūpos! Ryto žaros 
Blykšta mano liūdesyj. 

PERGAMENTAS 


Būtis mana: tas senas pergamentas, 
Toks sudūlėjęs ir išblukęs, 

Kad jo skiautelės man į saują krenta 
Kaip dūžtančio ąsočio šukės. 


Ir dėstau jas lyg pasijansą bodų, 
Ir įrašus skaitau prie žibintuvo, 
Kad akys net krauju pasruvo, 

O pažadai seni vis nesirodo. 


Tie švelnūs meilės brūkšniai taip išdilę... 
Ir priesaikų nė ženklo nebeliko. 

Lig šiolei išskaičiau tik kančią gilią, 
Spygliais įbrėžtą Erškėčių Vainiko. 

BURĖ 


DANUTEI 


Vargonais niekas mums negrojo 
Ir žodžio niekas nepasakė, 

Kai sumainyt žiedų atėjom. 

Tik prisidengus orchidėjom 
Kaukolė kažkieno beakė 

Prie Viešpaties bolavo kojų. 


Bolavo ji, ta mūsų burė 

Ir švyturys, ir vairininkas 

Šio paskutiniojo laivelio. 

Tik kam tos orchidėjos žiedus kelia - 
Ir stebis, kad ir Viešpaties nulinkus 
Galva vis į tą burę 


Ziūri, žiūri, žiūri. 


Miinster, 1979 01 30 


ŽALČIŲ KARALIENĖ 


Nuogutė iš bangų atbėgus, 
Nerasi žalčio savo marškinėliuos. 
Tik vėjas, naktį jūroj šėlęs, 
Šiurens po šiurkščią kranto žolę. 
Ir grįši vėl viena namolei, 

Ir nieko nesakysi savo broliam: 
Pustys dalgius jie šienapjūtei. 

Tu dar jauna, tu dar labai jaunutė! 
Žaltys dar tau nužkerėtas 

Ir sidabrinės jo karietos 

Langelių užlaidos dar nevelėtos. 


Jei siųs tave motulė į Dunojų 
Vandens parnešti liepos viedružėliais, 
Būk atsargi! Jisai maurais apžėlęs. 

Po jais pilis. Ten žalčio menės, 

Ten, sako, jis ilgai gyvenęs, 

Paskui, užburtas berneliu, iškilo 

Ir, užsimetęs sermėgėlę milo, 

Vis juodu laiveliu artėja 

Ir gundo lipt vandens sėmėją. 


72 


Neduok jam žiedo nei vainiko: 
Jo lūpos šaltos, rankos slidžios liko. 
Tu darjauna, tu dar tokia jaunutė! 


Dalgius tepusto broliai - šienapjūtei. 


Miinster, 1979 05 31 

RAITELIS 


(ADOMO MICKEVIČIAUS „FARYS" MOTYVU) 


Sausoj juroj žirgas jau įsismagino, 
Smėlio vilnis skrodžia krūtine delfino. 


Vis sparčiau ir vis sparčiau 
Jo kanopos žvyrą meta, 
Vis aukščiau ir vis aukščiau 
Dulkių sukasi verpetai. 


Lyg seni išminčiai rūstūs akmens rymo 
Ir nustebę klausos pasagų gaudimo. 


Ei, beproti! Ne čia joti, 

Ne čia užeigos ieškoti! 
Saulės strėlės tarsi vinys, 
Tu nebūsi čia saugus 

Nė po drobėm palapinės. 
Palapinė čia - dangus. 

Ko čia jojai ir ieškojai? 

Ar ganyklos greitakojui? 
Tu ir tavo žirgas paikas: 
Čia aplink lavonų tvaikas. 

Veltui jie man graso, veltui mane baido. 
Juodbėrį paspaudžiau, jų neberegėti. 
Tiktai trapius šūksnius sudilusio aido 
Sueižėję uolos viena kitai svaido. 


Kyši kaulai atpustyti, 
Šypsos įžūli kaukolė. 
Vis į tolį! Tik į tolį! 
Niekam manęs nepavyti. 
Atpustyti kaulai švyti 
Tarsi kelrodžiai namolei. 
Ne namolei! 

Tik į tolį! Vis į tolį! 
Niekados nebe namolei! 


Sausoj jūroj Žirgas jau įsismagino. 
Smėlio vilnis skrodžia krūtine delfino. 
Lyg seni išminčiai rūstūs akmens rymo 
Ir nustebę klausos pasagų gaudimo. 
Trumputėlius šūksnius sudilusio aido 
Suskeldėję uolos viena kitai svaido. 
Raitelis pradingsta saulėtame toly: 

Iš kiekvieno tolio šypsosi kaukolė. 


Münster, 1979 09 

KALIAUSĖ RŪKUOSE 


Kurti tyla aplinkui spengia. 
Rūkais medeliai apsidengę 
Vaiduokliais stypso gatvės pakraštyje. 
Vis lyja. Smulkiai lyja, lyja. 


O tu eini. Pasveikinti pro rūką 
Pažįstamą kažkokį. Jis pasuko 
Už gatvės kerčios. Tu vejiesi: 
Mieliau vaiduokliais būti dviese. 


Prisiekę nuometui iš šilko, 

Nė nepamatėme, kaip mus apvilko 
Ruduo pašukine dvinyte 

Kaip tą rūkuose drebantį šunytį. 


Nešiokim ją. Nešiokim iki galo, 
Nors pirštai jau sugrubo ir sušalo. 
Kur dingo saulė? Argi klausia 


Ta ūkanoj skėtriojanti kaliausė? 


Miinster, 1981 m. gruodžio 26 d. naktį 

LĖLYTĖ 


Išaugau, motin, batelius. 
Pirštus jie man nugėlė. 
Vai tai nulius, labai nulius 
Lėlytė mano pūstžandėlė. 


O būdavo tie vakarai 

Tokie miegūstai saldūs. 
Kryželį skubų padarai, 

Ir jau nuščiūva visos maldos. 


Išaugau, motin, batelius. 

Ir naktys taip prailgo. 

Kažkas lyg beldžia vartelius, 
Lyg kuždąs tarp sodelio smilgų. 


Mėnulis slenka taip lėtai 
Ir žėri aukso žiedu. 
Motule, argi nematai, 
Lėlytei ašaros kad rieda? 


Apverk, lėlyte, mūs dalias: 

Tu pamesta trūnėsi, 

O aš pražaisiu rūteles 

Ant meilės svetimos griuvėsių. 


Miinster, 1981 04 28 

PIRŠLYS 


Ruduo, tas didis apgavikas, 
Apsupo žemę nuotakos šydu. 

Ir džiaugiasi senutė: jai patikus 
Ta puokštė netikrų žiedų. 
Piršlys melagis ne tik širdį jauną, 


Piršlys melagis mus visus apgauna. 


Gražu juk klaidžioti ir klysti, 
Pražaidus tiesą tarsi kūdikystę. 

ŽALTVYKSLĖ 


Liepsnele mano, klajūnėle mano! 
Kokioj paežerėj tu šiąnakt pleveni? 
Užsnūdo jovarai seni, 

Paskendo mėnuo tvenkinyj, 

O tu, liepsnele klajūnėle, 

Tu vis eini, eini, eini... 


Münster, 1981 02 

DUKRELĖ 


Tai nudavėm tave, dukrele, 

Už jūrių marių, už dūnojėlio. 

O jau žiema. Ir vandenys užšalę, 
Ir keltuvai nustojo kėlę. 

Tai kaip sugrįžt tau, dukružėle? 


Visi sumigo, lempeles užpūtę. 
Tik vienas žiba žiburėlis 
Tamsoj lyg aukso vyturėlis. 

Tai lūkuriuoj' tavęs močiutė 

Ir vaško žibina žvakelę. 

Tik kad tie vandenys užšalę, 

Ir keltuvai nustojo kėlę. 

Tai kaip sugrįžt tau, dukružėle? 


Miinster, 1981 02 


DIENŲ VAGIS 


Dienų vagis - prisėlinau arti, 

Labai arti: prie pat Tavęs. 

Ruduo gilus. Laukai jau aparti. 
Šiūruoja vėjas vystančias svėres. 

O aš artyn, artyn vis prie Tavęs, 

Kad pasivogčiau dieną kampininkę. 
Dar nenutverk! Aš rudenį myliu! 

Dar leiski man pabūt mažyčiu vagiliu, 
Dienų manųjų Savininke! 


Miinster, 1981 09 

VIJOKLIS 


(PAGAL GRAIKIŠKĄJA ŠOKIO DAINELĘ „POU MOI TA RHODA") 


Vai kur tavo rožės, 
Vai kur tavo rūtos, 
Vai kur tavo vijoklėlis žalias? 


Tai čia mano rožės, 
Tai čia mano rūtos, 
Tai čia mano vijoklėlis žalias. 


Nuvys tavo rožės, 
Nuvys tavo rūtos, 
Nuvys tavo vijoklėlis žalias. 


Nuvys mano rožės, 
Nuvys mano rūtos, 


Nenuvys tik mano vijoklėlis žalias. 


Miinster, 1981-1982 (?) 

NEREGYS 


„JE HAIS LA FEMME JOLIE" 
P. VERLAINE 


„Aš nekenčiu gražios moters", poetas tarė. 
Grožybė tau visad tik geradarė, 

O tujai - elgeta: ištiesęs saują, 

Bent žvilgsnio jos, bent šypsenos maldauji. 


Nukaukši ji kulniukais smailutėliais, 
Ir tu, nuo gatvės kampo pasikėlęs, 
Vedies šunelį iškaba ant kaklo: 


„Pasigailėkit šio žmogelio aklo!" 


Miinster, 1983 03 18 

KLAJŪNAS 


Sena ta mano šventovėlė trūni: 
Apšepusi, ankštutė ir tamsi. 

Ir nežinau, ar Tu esi 

Naujesnę susiradęs kur, Klajūne. 


Daug bokštų stūkso Tavo pakelėse, 
Daug durų vario spynomis. 

Tik vakarop patylomis 

Ar pasibelst į jas suspėsi? 


Sargai mūs uolūs. Užrakina 
Jie tas duris labai anksti. 

Ir nors prašais, ir nors pyksti, 
Nekyla skląsčiai geležiniai. 


Tau ant suolelio išsitiesus, 

Užges tuoj visos MIESTO šviesos. 
Tik ten, to pūsto kupolo šešėlyj 
Tavęsp mirksės senutė šventovėlė. 


Miinster, 1983 03 24 


SŪNUS PALAIDŪNAS 


Jei išeitum pasitikt manęs, 

Tai nereiktų Tau veršiuko pjauti. 
Išsisuktume iš alksnio švilpynes, 

Ir pragystų pabariai jau nušienauti. 
Susisėstume kalnelyj vienu du 

Ir be puotos, ir be juostos, be žiedų. 


Nurymojai ant palangės Tu rankas 

Ir akis jau pražiūrėjai. 

Netoli aš! Paėjėtum dvi lankas 

Ir sutiktum tą, kurio neišlydėjai. 
Susisėstume kalnelyj vienu du 

Ir be puotos, ir be juostos, be žiedų - 
Vienu du... 


Miinster, 1983 

VENIAM CITO 


Kai šūktelsi mane, 

Jau bus užsėstos visos kėdės, 
Aš čia ne svečias, ne! 

Tai pastovėsiu neprisėdęs. 
Aš tik pavargęs ir sušalęs, 
Tik pasišildyt prie žvakelės 
Sustirusias rankas tenoriu. 


O Viešpatie! 

Koksai blizgėjimas altorių! 

Kokie maldavimai Tavęspi kelias! 
O aš, sustiręs ir sušalęs, 

Tik pasišildyt prie žvakelės 
Rankas tenoriu. 


Miinster, 1983 

BURTAS 


Ištrauk man burtą, beždžionėle! 

Jis tuščias bus kaip visados. 

O vargonėliai ir toliau vis gros 

Ir knibinės balandžiai rinkos smėlį, 
Ir burtas tuščias bus kaip visados. 


Ir traukiam, traukiame tuos burtus 
Tuščių dienų tuščioms viltims, 

Kol ta Didžioji Traukėja paims 

Ir trauks. Tada varpai, lėti ir kurtūs, 
Paskelbs, kad jau pilnutis tavo burtas. 


Netrauk man jo, pavargus beždžionėle! 
Jis tuščias bus kaip visados. 

Te vargonėliai ir toliau dar gros, 
Teknibinės balandžiai rinkos smėlį. 

JI pavaduos tave, pavargus beždžionėle. 


Miinster, 1983 m. gruodžio 26 d. naktį 

TYLA 


Prisimeldžiau, o Viešpatie! Dabar tyliu 
Ir tylinčio manęs Tu pasitikt ateisi 
Balutėm blizgančiu pavasario keliu. 


Miinster, 1980 

TAURELĖ ŽIEDO 


Ilis bitelė? Neįlįs! 
Taurelė žiedo per siaura. 
O laukia jos jau avilys, 
Ir žiebiąs vakaro žara. 


Ojei nespės? Kur ji nakvos? 
Patiltė užimta žmogaus. 

Ir be žegnonės, be maldos 
Naktų naktis tenai jis snaus. 


Skubėk, skubėk! Kaip mes visi 
Kad skubame pavakariais. 
Lašelį rasianti tareis, 

O tuštutėlė tebesi 


Kaip mes visi 
Skubėję, ėję, netikėję, 
Kad siaurėja 


Taurelė žiedo pakelėje. 


Münster, 1985 m. sausio 23 d. naktį 

GIOCONDA 


Nei tu verki, nei tu juokiesi. 

Tu tik šypsais, šypsais, šypsais. 
Ateina vieniši. Ateina dviese. 
Ateina jie šimtų šimtais. 


Vežioja tavo šypsnį po žemynus. 
Giliai užkaltą dėžėse. 

Ir neregi, kokia tu nusiminus, 
Kokia pažeminta esi. 


Tos salės - tai gatvinės tavo stotys: 
Tenai turi tu vis šypsotis, 


Tik šypsotis... 


Miinster, 1985 03 16 


NEKROPOLIS 


„Sum Deliae".* Neliesk žvakidės! 
Vėjelis netyčiom, pro šalį skridęs, 
Jos žvakę užpūtė. Atšalęs dagtis, 
Ir tamsios tamsios čia jos naktys. 


Čia nėr sargų, kad lempas uždegiotų 

Ant kauburėliais nusagstytų plotų. 

Čia nieko neregėt juodoj padangėj, 

O kauburėliai tie tokie belangiai ir belangiai 
Aš - Delijos! Neliesk žvakidės! 

Mažutis vėjas, iš kažkur atklydęs, 

Jos žvakę užpūtė. Įžiebti dagtį 


Ne tau! Ne tau nušviest bežvaigždę naktį. 


Miinster, 1985 05 30 


* Įrašas ant romėnės kapo: „Sum Deliae" - aš priklausau 
Delijai, esu jos nuosavybė. 

PAKLYDĖLIS 


Langinės šiąnakt taip neramios! 
Lyg dykumų benamiuos, 
Išdegusiuose plotuos 
Paklydėlis namų ieškotųs. 


Paklysti - mūs dalia. Ieškoti? 

Tai troškulys be šalto lašo. 

Ant smėlio vėjas rašo, rašo 

Ir, vėl užpustęs, pradeda raudoti. 


1985 05 


KRISTAUS SUGAVIMAS 


(NOVELĖ, O GAL BALADĖ?) 


Maniau šia tema parašysiąs baladę. Juk tai fantastiška 
istorija! Jeigu jau gudrūs Izraelio fariziejai Kristaus 
nesugavo, tai kas galėtų Jį sugauti? Tačiau mano plane 
Kristus vis dėlto sugaunamas. Argi šis tad įvykis nėra 
vertas baladės? Sėdau taigi ir parašiau pirmą jos posmą: 


Nuo pinijom pasvirusių kalvelių, 
Nuo kukurūzais kuždančių laukų 
Atbėgo Romon gandas, kad taku 
Prie Tiberio, kur valtininkai kelia 
Kaimiečius turgun už datulių saują, 
Mesijas atkeliauja. 


Bet staiga atsiminiau, kad gi nesu anas ramus pa- 
sakotojas, kuris, pypkutę traukdamas ir šypseną suk- 
lostęs, tik renčia, tik pina vaizdų bei įvykių pynę. Ne, 
toks ašen nesu! Tad nusviedžiau aną posmą į krepšį 
ir tariau: pamėginsiu novelę. Novelės juk esančios 
trumputės, turinčios aštrią viršūnę, kurią užkopus 
atsiveria temos prasmė. Visa kita - tik pasiruošimas 
žvilgiui nuo viršūnės. Taip tad baladė ir virto novele. 
O galji ir liko baladė, vadinasi, neįtikimas ir neįma- 
nomas pasakojimas? Neįmanomas? Paklausykite! 

Amžinojo Miesto apylinkėse pasirodė Mesijas. 
Niekas nežinojo, kas Jis nė iš kur Jis. Žmonės pasakojo, 
esą matę, kai vieną pavakarę Jis ėjęs via Appia, vedi- 
nas akmenskaldžiu, kuris pakeliui šaukęs: „Radome 
Mesiją!", o paskui pasikvietęs savo brolį mėsininką ir 
pažįstamus virvininkus nuo ponte Vecchio. Jais pa- 
sekusios minios, išgirdusios, kad Mesijas darąs didžių 
stebuklų. Annarella, semdamasi vandens iš Fonte dél- 
ia Exedra, tvirtino ją apstojusiom moterim, pati ma- 
čiusi, kaip Janiculus papėdėje Giovannina, ta pasi- 
leidėlė iš Cassa della gioia, sukniubusi prie Jo kojų, 
kaip Jis glostęs jai plaukus, pagydęs ją iš bjaurios ligos 
ir taręs: „Eik ir daugiau nebenusidėk!" Giovannina 
dabar dienų dienomis sekiojanti paskui Jį tarsi iš 
vandens ištrauktas kačiukas. Praeidamas pro šalį, 
Fusco sakė buvęs su darbinikais prie Santa Proscilla 
katakombų, kai Jis, praeidamas, pažvelgęs į juos ir 
palaiminęs jų makaronus: jie niekad nebuvę tiek sotūs, 
kiek tą vidudienį. Čia pat atsiradęs kunigas tvirtino 
girdėjęs, kad anas Žmogus kalbėjęs prie Ouo Vadis 
taip gražiai, kaip nė vienas dominikonas. Jeigu Jis ir 
nesąs Mesijas, tai mažų mažiausia il vero santo. Tačiau 
Annarella nenusileido. II reverendo turįs žinoti, kad 
tik Mesijas galėjęs Giovanninai tarti „eik ir nebe- 
nusidėk". Jis esąs Mesijas, niekas kitas - tik Mesijas. 
Jos pusę palaikė Rosina, Margheretta, Antonia, Giu- 
seppa ir keli vyrai, ssmdamiesi vandens į butelius. Visi 
sutarė, kad jau laikas Mesijui ateiti. Pasaulis pasenęs 

ir pagedęs. Jį turįs ištikti galas. Į kunigo pastabą, esą 
Mesijas ateisiąs dangaus debesyse dideliai baisus, 
Annarella atšovė, kad tai būtų tik nereikalingas triukš- 
mas. Mesijas galįs ateiti tylutėlis, ant pirštų galų ir 
paskui staiga sutraiškyti pasaulį tarsi musę savo 
delnu. Ji nė kiek neabejojanti, kad Jis taip ir pasielgsiąs. 
Visos giminės būsiančios netrukus surinktos į Tiberio 
slėnį, ir turtingieji būsią sustatyti kairėje su ožiais. Il 
reverendo galėtų tai paskelbti ateinantį sekmadienį iš 
sakyklos. Gal senatoriai dar suspėtų išdalinti savo 
lobius ir išgelbėti savo sielas. Laiko esą labai mažai, ir 
kirvis jau pridėtas prie medžio šaknų. 


Iš sykio Rašto žinovai nekreipė dėmesio į šias kal- 
bas. Nevieną kartą jau buvę pasirodę netikrų Kristų: 
Teodas, subūręs aplinkui save keturis šimtus pasekė- 
jų ir paskui jų pačių užmuštas; Judas Galilėjietis, su- 
vedžiojęs dideles minias, bet irgi žuvęs: auksakalys 
Demetrijus, dirbęs Dianos statulėles Efeze; paskui 
Manus, paskui Arijus, paskui Valdės, paskui Liuteris, 
paskui... - jų eilė eina ligi don Ambrosio, kurį pats 
popiežius iškeikęs. Taip atsitiksią ir su dabartiniu. 
Reikia tik kantrybės. 

Bet laikas bėgo, o Mesijo garsas augo. Jis prasi- 
skverbė ligi Piazza di Spagna ir mėgino žengti jau net 
via della Conciliazione. Tada Rašto žinovai sujudo. 
Susirinkę Konvertitų Rūmuose, jie ilgai svarstė, ką čia 

su šiuo Žmogumi padarius. Visų nuomonė buvo, kad 
reikia Jį išmėginti. Bet kaip? 

- Šiomis dienomis, - kalbėjo don Giacinto, - teka 
užsienio reikalų ministerio duktė už grafo de Macchi. 
Reikia pakviesti Jį į vestuves ir pasakyti, kad vyno 
nebėra. Tegu Jis padaro stebuklą! 

- Jūs pamirštate, reverendissime, - pastebėjo don 
Antonio, - kad grafai vargu ar sutiktų įsileisti neži- 
nomą skurdeivą į savo namus. Be to, kažin ar įtikin- 
tume Jį, kad grafų rūmuose vyno pristigo... 

- Tada tegul Jis padaro kitą stebuklą! - nenusilei- 
do don Giacinto. - Monsignore Rossi serga plaučių 
uždegimu. Tegu pagydo jį! 

- Atleiskite! - vėl įsiterpė mandagus don Anto- 
nio, - bet daktaras Guido jau trečia diena leidžia jam 
peniciliną. 

- Tai tegul Jis pakviečia lietų ant Campagna! Visi 
ūkininkai išmirs šiemet badu! 

- Šitai būtų galima jam pasiūlyti, - sutiko don 
Antonio. - Tik bėda, kad mūsų meteorologai pradėjo 
bandymus šoviniais, užtaisytais ledo gabaliukais. Jie 
sako tuoj subursią lietaus debesų. 

Gal dar ilgai jie būtų ginčijęsi, kokį stebuklą Mesi- 
jui pasiūlyti, jei nebūtų atsiliepęs don Tomasino. Jis 
buvo mažutis, rudais plaukais ir ėjo sąskaitininko pa- 
reigas Opere religiöse. Pasitarimo metu jis tūnojo salės 
kamputyje netoli durų, atrodė, visiškai nesidomįs savo 
bičiulių kivirčais. Galop staiga, tarsi įkvėptas, jis pa- 
kelė galvą ir sušuko: 

- Mes turime sugauti Jį kalboje! 

Rašto žinovai sužiuro į prabilusįjį. Akimirką pa- 
sidarė tylu. Visų lūpose buvo klausimas: „Bet kaip? 
Kaip?" Don Tomasino, lyg nujausdamas, kojo bičiuliai 
nori, ryžtingai tarė: 

- Einam! Aš Jį sugausiu! - 

Nespėjus kitiems dar nė susivokti, don Tomasino 
jau žengė pro duris. Kokį klausimą jis Mesijui pasta- 
tys, niekas nežinojo. Gal paklaus Jį apie vestuvinių 
kvieslių išžudymą? Gal apie didžiausią įsakymą 
Įstatyme? Gal apie Dovydo pakojį? O gal - kam prik- 
lausys moteriškė, turėjusi septynetą vyrų? 


Tramvajumi jie pasiekė paskutinę stotį ir pasitei- 
ravo konduktorių, ar nežinąs, kur šiandien moko Me- 
sijas. „Cybo", atsakė šis trumpai ir mostelėjo ranka. 
Rašto žinovai išlipo ir šnekučiuodamies traukė prie 
Cybo. Diena buvo giedri, dar nebekaršta. Vynuogės, 
jau išsirpusios, sunkiai sviro žemėn. Javai buvo su- 
valyti, tik kukurūzai dar paslaptingai šnibždėjos, kai 
tarp jų maišėsi vėjelis nuo Ostijos. Pasikėlę drabužius, 
kad nesudulkėtų, Rašto žinovai žingsniavo pabarėmis 
ir netrukus išvydo minios apgultą kalnelį. Kol pasiekė 
pirmuosius klausytojus, Mesijas jau baigė kalbėti. 

Miniai kiek sujudus, Rašto žinovai pamažu sprau- 
dėsi pro žmones prekin. Mesijas stovėjo kalnelio vir- 
šūnėje ir šnekučiavos. Rašto žinovams prisiartinus, Jis 
pakėlė akis ir nustebęs sužiuro. Don Tomasino prasi- 

spraudė tuo tarpu visiškai prie Jo ir tarė: 

- Rabbi! Mes žinome, kad Tu tiesiakalbis. Štai, 
laukai jau nuvalyti, javai iškulti ir parduoti. Pasakyk 
mums, kaip Tau rodosi: dera mokėti mokesčius 
valdžiai, ar ne? 

Rašto žinovai apstulbo. Šitokio klausimo jie iš don 
Tomasino buvo tikrai nesitikėję. Kiekvienas juk mo- 
kyklos vaikas sugebės į jį atsakyti. Ir kai kurie jau 
pradėjo dairytis kelio atgal, kol Mesijas dar nebuvo 
burnos pravėręs ir kol minia dar nebuvo pradėjusi iš 
jų tyčiotis. Bet Mesijas tuo tarpu tarė: 

- Parodykite man mokesčio pinigą! 

Don Tomasino griebėsi ieškoti kišenės tarp savo 
drabužio raukšlių ir išsitraukė juodą piniginę. Don 
Giacinto kimštelėjo jam į pašonę, kad pinigo neduotų. 
Bet don Tomasino neklausė. Vikriai atidarė piniginę, 
ištraukė žibančią aukso monetą ir padėjo Mesijui ant 
ištiesto delno. Mesijas pažvelgė į viršutinę monetos 
pusę ir paklausė: 

- Kieno šis įrašas ir ... - 

čia Jis apvertė monetą, - 

- dr... ir... - 

ir nutilo. Jo akys išsiplėtė tarsi žmogaus, kuris 
niekaip negalėtų tikėti tuo, ką išvydo. Rašto žinovai 
sujudo. Jie suprato, kad čia atsitko kažkas nepaprasta. 
Kodėl Mesijas neatsakė į aną visiems taip žinomą 
klausimą? Kokį burtą padarė don Tomasino, privertęs 
nutilti šį Stebukladarį sakinio vidyryje? 

Staiga Mesijo ranka sudrebėjo. Jis truktelėjo ją atgal, 
tarsi aukso moneta degintų delną. Pinigas nukrito į 

smėlį, o Mesijas, nesakydamas nė žodžio, pradėjo skir- 
tis kelią per minią. Visi suakmenėjo. Greitu žingsniu 
Jis paliko kalnelį ir žengė vienišas į kukurūzų laukus. 
Tada Rašto žinovai atsigodojo ir puolė prie pinigo. 
Don Tomasino pirmas jį pakėlė, paėmęs dviem pirš- 
tais už kraštelio, ir, plačiai šypsodamasis, parodė su- 
bėgusiems. Saulės spinduliuose moneta žėrėjo lyg 
mažutė monstrancija. Rašto žinovai vienoje jos pusėje 
matė aiškų įrašą: 100 lire. Paskui don Tomasino atsu- 
ko antrą pusę. Ant jos spindėjo - Kristaus Karaliaus 
paveikslas. 

SUDARYTOJOS ŽODIS 


Tikriausiai visiems, kas domisi lietuvių literatūra bei 
filosofija, kam ji yra brangi kaip neatskiriama lietuviš- 
kosios kultūros dalis, yra žinomas vieno iš iškiliausių 
lietuvių tautos filosofų bei kultūrininkų Antano Ma- 
ceinos vardas. Tikriausiai jiems yra žinoma ir tai, kad 
A. Maceina buvo ne tik filosofas, bet ir labai subtilus 
bei originalus poetas, kuris spausdino savo eilėraščius 
pasirašydamas Jasmanto slapyvardžiu.! Taipogi jie 
žino ir tai, kad Maceina išleido du eilėraščių rinkinius: 
pirmasis jų „Gruodas" pasirodė spaudoje 1965 metais, 
antrasis - „Ir niekad ne namolei" 1980 metais. Tačiau 
tikriausiai ne visiems žinoma, kad A. Maceina norėjo 
išleisti dar vieną - trečiąjį savo poezijos rinkinį. Apie 
šį norą jis nedrąsiai prasitarė 1984 metais viename iš 
savo laiškų dukrai Danutei Mickūnienei - „Man atei- 
na kartais į galvą juokinga mintis: o kad taip savo 80 
metų gimtadieniui Jasmantas išleistų trečiąjį rinkinėlį? 
Bet gal ši mintis ir nėra juokinga"?. Mintis tikrai ne- 
buvo juokinga -ji buvo prasminga ir pagrįsta turima 
medžiaga. Tačiau realizuoti šio sumanymo Maceina- 
Jasmantas nebesuspėjo ir savo aštuoniasdešimtmečio 
nesulaukė -1987 m. sausio 27 d. jis mirė, tą dieną jam 


1 A. Maceinos žmonos Julijos Tverskaitės motinos Liucijos 
Tverskienės mergautinė pavardė buvo Jasmantaitė. 

2 A. Maceinos laiškas (1984 m. vasario 29 d.) dukrai D. Mic- 
kūnienei (Mickūnų šeimos archyvas). 

suėjo septyniasdešimt devyneri metai. Ojo eilėraščiai 
liko - ir tie, kurie parašyti tolimais 1942-1945 m. ir ne- 
buvo įtraukti į pirmąjį jo poezijos rinkinį, ir tie, kurie 
parašyti vėliau - „nepoetiniu" jo gyvenimo laikotar- 
piu -jie nebuvo įtrauktį į antrąjį jo poezijos rinkinį, ir 
tie, kurie parašyti paskutiniu jo gyvenimo dešimt- 
mečiu. Būtent pastarieji, reikia manyti, turėjo sudary- 
ti, jeigu ir ne visą trečiąjį poezijos rinkinį, tai bent jo 
pagrindą. 

Taigi žinodama apie A. Maceinos neįvykusį norą, 
drįstu šį norą įgyvendinti ir pateikti skaitytojui tre- 
čiąjį Antano Jasmanto poezijos rinkinį, kurį pavadinau 
„Klajūnas". Esu tikra, kad šis rinkinys nėra visiškai 
toks, koks būtų, jeigu jį sudarytų pats autorius. Tačiau 
viliuosi, kad šis rinkinys ne tik ganėtinai nuosekliai 
papildys pirmuosius rinkinius, bet ir suteiks skaity- 
tojui galimybę susipažinti su visai nežinomais ar ne- 
daugeliui žinomais neabejotinai vertingais A. Jas- 
manto kūriniais. Ir nors atidus skaitytojas pastebės, 
kad čia pateikiami eilėraščiai yra savotiškas Jasmantui 
būdingų nuotaikų bei minčių, kurie rado poetinę iš- 
raišką anksčiau išleistuose jo eilėraščių rinkiniuose, 
tęsinys, vis dėlto tikiuosi, kad čia jis atras ir nepa- 
žįstamą Jasmantą, pastebės kitų, anksčiau gal ne visai 
atskleistų poetinių Jasmanto bruožų, aptiks „tokius 
dalykėlius", kurie „Jasmantą kiek paryškins, kad jis 
nebūtų vienašališkai interpretuojamas'3. 


3 A. Maceinos laiškas (1980 m. liepos 1 d.) dukrai D. Mic- 
kūnienei (Mickūnų šeimos archyvas). 

Šį rinkinėlį sudaro trys dalys: pirma -1942-1945 m. 
eilėraščiai, daugelis iki šiol nespausdinti. Jie paimti iš 
M. Mažvydo bibliotekos rankraščių skyriaus fondų. 
Antra dalis - eilėraščiai, rašyti maždaug 1958-1970 m., 
publikuoti užsienio lietuvių spaudoje, trečia dalis - 
paskutinio dešimtmečio eilėraščiai, kai kurie jų skelbti 
periodikoje, kiti - paimti iš Maceinos laiškų artimie- 
siems. Spausdinamų tekstų patvarkyta rašyba, para- 
šymo datų ir vietų žymėjimas suvienodintas, datos su 
klaustuku - nustatytos sudarytojos. 

Visos knygos epigrafu ryžausi paimti ketureilį, ku- 
rį A. Jasmantas norėjo panaudoti kaip įvadą savo 
pirmam poezijos rinkiniui „Gruodas". Jį aptikau A. 
Maceinos archyve M. Mažvydo bibliotekos rankraš- 
čių skyriuje. Drįstu manyti, kad ketureilis tinka ir šiam 
rinkiniui. Knygos viršelio dailininkas - Maceinos 
anūkas Augustinas Maceina (g. 1966 m.). 1993 m. jis 
baigė Vilniaus dailės Akademiją, dabar gyvena ir dir- 
ba Italijoje. 

Užbaigai keletą žodžių apie rinkinio pavadinimą. 
Ji, kaip minėjau, pavadinau „Klajūnas". Tikiuosi, kad 
šis pavadinimas atspindi rinkinio turinį ir paties A. 
Maceinos mintį, kurią jis ne kartą buvo išsakęs laiš- 
kuose - „klajoti, klampoti per abejones ir žiebti vis 
greitai gęstantį degtuką po degtuko yra ir Tavo, ir 
mano dalia"*, ir kurią, be abejonės, galima atsekti jo 
kūryboje. Ši mintis atsispindi ir jo eilėraštyje „Klajū- 


4 A. Maceinos laiškas (1978 m. gruodžio 4 d.) sūnui Sauliui 
Maceinai (S. Maceinos šeimos archyvas). 

nas". Beje, pats Maceina, pasakodamas apie tai, kaip 
jis ieškojo pavadinimo savo antrajam rinkiniui, nu- 
tarė, kaip jis pats rašė, padaryti taip, kaip padarė su 
„Gruodu" - „pavadinau jį vieno prasmingesnio ei- 
lėraščio vardu" - „Naktigonis".5 Tikiuos, kad taip 
padariau ir aš. Be to pats žodis „klajūnas", jeigu mes 
kalbame apie žmogaus būtį, giliaprasmis, o visa Ma- 
ceinos-Jasmanto kūryba kaip tik ir yra kalba apie 
žmogaus būtį. 


Tatjana Maceinienė 


5 A. Maceinos laiškas (1980 m. balandžio 23 d.) dukrai 
D. Mickūnienei (Mickūnų šeimos archyvas). Šiame laiške Ma- 
ceina kalba apie savo antrą poezijos rinkinį „Ir niekad ne na- 
molei", kuris pirma buvo pavadintas „Naktigonis", kaip ir jo 
programinis eilėraštis, kuris, jo žodžiais tariant, „geriausiai 
nusakąs visą rinkinėlio nuotaiką". Tačiau ilgainiui šio pava- 
dinimo teko atsisakyti, nes „esama 'Naktigonės' Leonardo 
Andriekaus... kažkaip neatėjo į galvą, kad jo vardas pjausis 
su manuoju 'Naktigoniu'. Tad savo rinkinėlį pavadinau 'Ir 
niekad ne namolei'" (A. Maceinos laiškas (1980 m. liepos 1 d.) 
dukrai D. Mickūnienei). 

ŠIO RINKINIO EILĖRAŠČIŲ ŠALTINIAI 


PIRMOJI DALIS 


Pasaka - „Ateitis“ (Ateitininkų Federacijos leidinys) - 
1987 m. (birželis), numeris skirtas A. Maceinos atmi- 
nimui. 

Valsas - ten pat. 

Upės sonetas - ten pat. 

Paukščių sonetas - ten pat. 

Soboro sonetas - M. Mažvydo bibliotekos rankraščių 
skyrius - A. Maceinos archyvas - F 181 - 230. 

Nuo Maino pučia vėjas - F 181 - 229. 

Rudeniop - ten pat. 

Bėgimas į Eigiptą - F 181 - 230. 

Laidotuvės - F 181 - 229. 

Magdalena po kryžiumi - F 181 - 230. 

Išsipildė - ten pat. 

O Caramel - F 181 - 229. 

Rutha - ten pat. 

Nebūties dainos - ten pat. 

Pilnatis - ten pat. 

Ant suolelio - ten pat. 

Prieblandoj - ten pat. 

Giedra - ten pat. 

Žvėries daina - ten pat. 

Mirtis ant kryžiaus - F 181 - 230. 

Ruduo - F 181 - 229. 

ANTROJI DALIS 


Biografija - „Aidai", 1969, Nr. 10. 

Dūdelė - ten pat. 

Piešinėliai: Ruduo; Vidudienis; Saulėleidis - „Draugas“, 
1968 01 27. 

Žiedas - ten pat. 

Valsas - „Aidai", 1969, Nr. 10. 

Mirties aušros - „Aidai", 1968, Nr. 3. 

Pergamentas - „Aidai", 1969, Nr. 10. 


TREČIOJI DALIS 


Burė - M. Mažvydo bibliotekos rankraščių skyrius - 
A. Maceinos archyvas - F 181 - 118. 

Žalčių karalienė - ten pat. 

Raitelis - ten pat. 

Kaliausė rūkuose - ten pat. 

Lėlytė - „Literatūra ir menas", 1994 12 24. 

Piršlys - ten pat. 

Žaltvykslė - A. Maceinos laiškas (1981 03 21) dukrai 
D. Mickūnienei (Mickūnų šeimos archyvas). 

Dukrelė - ten pat. 

Dienų vagys - A. Maceinos laiškas (1981 m. Visų Šven- 
tųjų dieną) dukrai D. Mickūnienei (Mickūnų šeimos 
archyvas). 

Vijoklis - „Aidai"', 1984, Nr. 1. 

Neregys - A. Maceinos laiškas (1984 03 28) dukrai 
D. Mickūnienei (Mickūnų šeimos archyvas). 

Klajūnas („Šventovėlė") - A. Maceinos laiškas (1983 

09 12) dukrai D. Mickūnienei (Mickūnų šeimos ar- 
chyvas). 

Sūnus palaidūnas - M. Mažvydo bibliotekos rankraš- 
čių skyrius - A. Maceinos archyvas - F 181 - 118. 
Veniam eito - ten pat. 

Burtas - ten pat. 

Tyla - A. Maceinos laiškas (1980 11 27) dukrai D. Mic- 
kūnienei (Mickūnų šeimos archyvas). 

Taurelė žiedo („Valkata") - A. Maceinos laiškas (1985 
03 11) dukrai D. Mickūnienei (Mickūnų šeimos ar- 
chyvas). 

Gioconda - M. Mažvydo bibliotekos rankraščių sky- 
rius - A. Maceinos archyvas - F 181 - 118. 

Nekropolis - A. Maceinos laiškas (1986 01 23) dukrai 
D. Mickūnienei (Mickūnų šeimos archyvas). 
Paklydėlis - „Draugas“, 1987 09 26. 


PRIEDAS 


Kristaus sugavimas - „Aidai", 1968, Nr. 4. 

